Kommissionens forordning (EF) nr. 2206/2001

af 14. november 2001

om frigivelse af nytilkomne erhvervsdrivendes tildelingssikkerhedsstillelse for de mængder, som der ikke er ansøgt om licenser for i første halvår af 2001

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 404/93 af 13. februar 1993 om den fælles markedsordning for bananer(1), senest ændret ved forordning (EF) nr. 216/2001(2), særlig artikel 20, og

ud fra følgende betragtninger:

(1) I henhold til artikel 9, stk. 1, andet afsnit, litra b), i Kommissionens forordning (EF) nr. 2362/98 af 28. oktober 1998 om gennemførelsesbestemmelser til Rådets forordning (EØF) nr. 404/93 for så vidt angår ordningen for indførsel af bananer til Fællesskabet(3), senest ændret ved forordning (EF) nr. 1632/2000(4), har nytilkomne erhvervsdrivende stillet en sikkerhed på 18 EUR/ton for den mængde, som de for 2001 har indgivet ansøgning om årlig tildeling for. Formålet med denne sikkerhedsstillelse er at garantere, at ansøgeren opfylder sin forpligtelse til at indgive ansøgninger om importlicens for den tildelte mængde og rent faktisk indfører denne mængde i 2001.

(2) Da importordningen i forbindelse med toldkontingenterne er blevet ændret med virkning fra den 1. juli 2001 med ikrafttrædelsen af forordning (EF) nr. 216/2001 og Kommissionens forordning (EF) nr. 896/2001 af 7. maj 2001 om gennemførelsesbestemmelser til Rådets forordning (EØF) nr. 404/93 for så vidt angår ordningen for indførsel af bananer til EF(5), ændret ved forordning (EF) nr. 1613/2001(6), kan det ikke kræves af nytilkomne erhvervsdrivende, som er registreret for 2001, at de i første halvår skal have ansøgt om og fået udstedt importlicenser for hele den årlige mængde, de har fået tildelt i henhold til artikel 9, stk. 4, i forordning (EF) nr. 2362/98 for samme år. Derfor bør den sikkerhed, som hver nytilkommen erhvervsdrivende har stillet som garanti for sin ansøgning om årlig tildeling, frigives for den mængde, som der ikke er indgivet ansøgning om importlicens for i første halvår af 2001.

(3) Der gøres opmærksom på, at sikkerhedsstillelsen for den mængde, som der er udstedt importlicenser for i de to første kvartaler af 2001, frigives gradvis i forhold til de mængder, som rent faktisk er indført, jf. artikel 9, stk. 1, sidste afsnit, i forordning (EF) nr. 2362/98.

(4) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Bananer -

UDSTEDT FØLGENDE FORORDNING:

Artikel 1

Medlemsstaterne frigiver den sikkerhed, nytilkomne erhvervsdrivende som nævnt i artikel 7 i forordning (EF) nr. 2362/98 har stillet i henhold til artikel 9, stk. 1, andet afsnit, litra b), i samme forordning, for den mængde, som der ikke er indgivet ansøgninger om importlicens for i de to første kvartaler af 2001.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 14. november 2001.

På Kommissionens vegne

Franz Fischler

Medlem af Kommissionen

(1) EFT L 47 af 25.2.1993, s. 1.

(2) EFT L 31 af 2.2.2001, s. 2.

(3) EFT L 293 af 31.10.1998, s. 32.

(4) EFT L 187 af 26.7.2000, s. 27.

(5) EFT L 126 af 8.5.2001, s. 6.

(6) EFT L 214 af 8.8.2001, s. 19.